**भारत सरकार**

**रेल मंत्रालय**

**राज्‍य सभा**

**23.03.2018 के**

**अतारांकित प्रश्‍न सं. 3338 का उत्‍तर**

**600 रेलवे स्टेशनों का आधुनिकीकरण**

**3338. श्री अनुभव मोहंतीः**

**क्या रेल मंत्री यह बताने की कृपा करेंगे किः**

(क) क्या सरकार ने वर्तमान बजट में देश में 600 रेलवे स्टेशनों को आधुनिक बनाए जाने का प्रस्ताव किया है;

(ख) यदि हां, तो किन-किन रेलवे स्टेशनों को आधुनिकीकरण हेतु चुना गया है तथा प्रत्येक स्टेशन के लिए कितना-कितना बजटीय आवंटन किया गया है; और

(ग) आधुनिकीकरण हेतु स्टेशनों के चयन हेतु सरकार द्वारा क्या मानदंड अपनाए गए हैं और सरकार रेलवे स्टेशनों के आधुनिकीकरण की परियोजना को कब तक पूरा करने का विचार रखती है?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

1. से (ग): जी हां। आम बजट 2018-19 में यह घोषणा की गई है कि भारतीय रेलवे स्‍टेशन विकास निगम लिमिटेड द्वारा 600 प्रमुख रेलवे स्‍टेशनों का विकास किया जा रहा है। सभी 25000 से अधिक यात्रियों वाले स्‍टेशनों पर एस्‍केलेटर मुहैया कराए जाएंगे। सभी रेलवे स्‍टेशनों और गाडि़यों में वाई-फाई की सुविधा उत्‍तरोतर मुहैया कराई जाएगी। सभी स्‍टेशनों पर और यात्रियों की सुरक्षा संवर्धन करने के लिए गाडि़यों पर सीसीटीवी मुहैया कराए जाएंगे।

स्‍टेशनों में और उनके आस-पास की खाली भूमि/नभक्षेत्र के वाणिज्यिक विकास का उपयोग करके स्‍टेशनों के पुन: विकास की योजना बनाई जाती है। अत: इस प्रयोजन के लिए कोई धनराशि निर्धारित नहीं की गई है। लागत की दृष्टि से सामान्‍यत: ये परियोजनाएं रेलवे के लिए निष्‍प्रभावी होती हैं।

स्‍टेशन पुन: विकास परियोजनाएं जटिल प्रकृति की होती हैं और इनके लिए विस्‍तृत तकनीकी-आर्थिक व्‍यवहार्यता अध्‍ययन और स्‍थानीय निकायों से सांविधिक स्‍वीकृतियां अपेक्षित होती हैं। अत: इस स्थिति में कोई समय-सीमा नहीं बताई जा सकती।

\*\*\*\*\*